O‘zbekiston dzyudochilari Nankindagi musobaqalarda beshta medalni qo‘lga kiritdi

Xitoyning Nankin shahrida uchinchi kun davom etayotgan o‘smirlar o‘rtasidagi II Osiyo o‘yinlarida o‘zbek dzyudochilari yana ikki medalni qo‘lga kiritdi. Bu haqda Gazeta.uz xabar bermoqda.

81 kilogramm vazn toifasida Muhriddin Mirzayorov BAA vakili Saif Alzaabiy, qatarlik Fadi Tavfiq, qirg‘izistonlik Yermek Sariyev va eronlik Imon Nikexbalni mag‘lubiyatga uchratib, kumush medalga sazovor bo‘ldi.
Qizlar musobaqasida 63 kilogramm vazn toifasida Tursunposhsha Nurmetova uchinchi o‘rin uchun o‘tkazilgan bellashuvda mo‘g‘ulistonlik Xongorzul Battulgani sof g‘alaba bilan yengib, terma jamoamizga yana bir bronza medal keltirdi.
Osiyo o‘yinlarining dzyudo musobaqalari yakunlariga ko‘ra, bir oltin, ikki kumush va ikki bronza — jami beshta medal jamg‘argan O‘zbekiston terma jamoasi a’zolari umumjamoa hisobida kuchli uchlikka kirdi.